b'\n_START_ARTICLE_\nRanders Regnskov\n_START_SECTION_\nRanders Regnskovs omr\xc3\xa5der\n_START_PARAGRAPH_\nDet samlede indend\xc3\xb8rs publikumsareal p\xc3\xa5 3600 m\xc2\xb2 er fordelt p\xc3\xa5 et saltvandsakvarie (200 m\xc2\xb2) med caribiske fisk og en slangehal (130 m\xc2\xb3) med ugiftige slanger, samt tre karakteristiske kupler, der fungerer som drivhuse og er med til at skabe et autentisk fugtigt og varmt regnskovsklima. Kuplerne er opbygget af st\xc3\xa5l i en gitterkonstruktion formet af trekanter. Ruderne er lavet i transparent tre-laget polycarbonat, der lader solens UV-lys passere, men samtidigt holder p\xc3\xa5 varmen som en termorude._NEWLINE_De tre regnskovskupler er indrettet, s\xc3\xa5 de illustrerer regnskove fra tre forskellige kontinenter: Sydamerikakuplen med et areal p\xc3\xa5 2000 m\xc2\xb2 og en h\xc3\xb8jde p\xc3\xa5 25 meter, Afrikakuplen med et areal p\xc3\xa5 500 m\xc2\xb2 og en h\xc3\xb8jde p\xc3\xa5 12 meter og Asienkuplen p\xc3\xa5 700 m\xc2\xb2 og en h\xc3\xb8jde p\xc3\xa5 14 meter. Ud over det indend\xc3\xb8rs areal findes en udend\xc3\xb8rs b\xc3\xb8rnezoo med klappedyr og p\xc3\xa5 den anden side af Guden\xc3\xa5en administrerer Randers Regnskov 118 hektar naturomr\xc3\xa5de ved Vorup enge. Her s\xc3\xb8ges arealerne naturgenoprettet via afgr\xc3\xa6sning med gamle danske husdyrracer, f.eks. jyske heste, r\xc3\xb8d dansk malkerace og dansk landf\xc3\xa5r.\n_START_SECTION_\nKlima i kuplerne\n_START_PARAGRAPH_\nStierne snor sig igennem kuplerne p\xc3\xa5 en m\xc3\xa5de s\xc3\xa5 publikum f\xc3\xa5r mulighed for at opleve regnskovens forskellige klima afh\xc3\xa6ngig af de tre forskellige zoner: skovbunden, midt imellem og tr\xc3\xa6toppene. Temperaturen veksler her mellem omkring 18 grader ved jorden til op over 30 grader i toppen af kuplen \xe2\x80\x93 s\xc3\xa5 det er en d\xc3\xa5rlig ide at beholde overt\xc3\xb8jet p\xc3\xa5 n\xc3\xa5r man bes\xc3\xb8ger regnskoven. Klimaet i kuplerne er computerstyret. Ved hj\xc3\xa6lp af sensorer i alle klimazonerne styres varmeanl\xc3\xa6gget, lysm\xc3\xa6ngden og antallet af \xc3\xa5bne vinduer i kuplen. Om sommeren er det ikke n\xc3\xb8dvendigt med kunstig opvarmning, men om vinteren s\xc3\xb8rger en varmering i hver klimazone i kuplerne for varme. Det er ogs\xc3\xa5 n\xc3\xb8dvendigt at tilf\xc3\xb8re lys for at planterne kan overleve den m\xc3\xb8rke nordiske vinter. Hertil er opsat i hundredvis af lamper. Hver nat \xc3\xa5ret rundt regner det i alle kuplerne. Vandet opsamles fra kuplernes tage og opbevares i vandbeholdere i eller under kuplernes udstillinger. I Sydamerika-kuplen fungerer et stort centralt kunstigt br\xc3\xa6trodstr\xc3\xa6 f.eks. som vandbeholder.\n_START_SECTION_\nSamarbejder\n_START_PARAGRAPH_\nRanders Regnskov er med i en r\xc3\xa6kke samarbejder, f\xc3\xb8rst og fremmest den europ\xc3\xa6iske zoo-organisation, EAZA. Verdensnaturfonden WWF f\xc3\xa5r doneret penge fra indt\xc3\xa6gterne i Randers Regnskov. For hver solgte indgangsbillet g\xc3\xa5r 1 kr. til Verdensnaturfondens arbejde for bevarelse af verdens tropiske regnskove. Det er p\xc3\xa5 de f\xc3\xb8rste ti \xc3\xa5r blevet til mere end 2.000.000 kr. Randers Regnskov er partner p\xc3\xa5 Galathea-ekspeditionen og deltager der bl.a. i formidlingsprojekter omkring regnskove. I Ecuador betaler Randers Regnskov til skoleb\xc3\xb8rns uddannelse i et lille indianersamfund, Verde Sumaco med omkring 300 indbyggere. Til geng\xc3\xa6ld k\xc3\xa6mper samfundet en kamp mod krybskytteri, ulovlig skovhugst og forurening fra olie- og guldindvinding i den omgivende 30.000 hektar store bevaringsv\xc3\xa6rdige regnskov. Lokalt er Randers Regnskov med i bevaringsprojekter for gamle danske plante- og dyrearter, bl.a. i deres engagement i naturgenoprettelsen af Vorup Enge. Herudover stilles forskningsprojekter til r\xc3\xa5dighed for universiteterne. P\xc3\xa5 den m\xc3\xa5de er der bl.a. lavet projekter om leguaner og gibbonaber.\n_START_SECTION_\nPlanet Randers\n_START_PARAGRAPH_\nRanders Regnskov arbejder p\xc3\xa5 et storstilet projekt, forel\xc3\xb8bigt kaldet Planet Randers, som efter planen skal st\xc3\xa5 f\xc3\xa6rdigt i 2020. Planen omfatter en k\xc3\xa6mpe kuppel p\xc3\xa5 hele 63.000 m\xc2\xb2. Det er meningen at den nye store kuppel skal indeholde andre naturoplevelser end de nuv\xc3\xa6rende tre kuppler tilbyder, heriblandt europ\xc3\xa6isk natur. Det er desuden planen at Planet Randers skal danne bro mellem de nuv\xc3\xa6rende kupler og sideprojektet Vorup Enge, og derved give en stor helhedsoplevelse.'